Кем ул мөселман? Мин мөселман дип исәпләүче күпләр намаз укымый

	Мөселман – ул Аллаһ Тәгаләнең барлыгына, берлегенә ышанучы һәм моны теле белән белдерүче, ягъни иман кәлимәсен гарәп телендә әйтүче. Бу – иман китерү дип атала.	 Яше җиткән, акылы булган һәр кешегә Аллаһ Тәгалә намаз укырга боерган. Мөселман сәламәт икән, уң белән сулны аерырлык акылы бар икән, намаз укымый калу өчен бүтән бернәрсә дә сәбәп була алмый. Ул каты авыру булганда да, сугыш вакытында да намазны калдырырга тиеш түгел. Дөрес, кайбер очракларда намазның җиңеләйтелгән вариантлары бар. Мәсәлән, дүрт рәкәгать урынына икене генә уку. Исламда кеше өчен үтәргә мөмкин булмаган бернәрсә дә юк. Намаз үтәүнең нинди җитди һәм әһәмиятле икәнлеген аңлау өчен намаз үтәми калган очракта нинди җәза билгеләнгәнен белү җитә. Моның җәзасы – 70 ел тәмуг газабы. Җәзасын бу дөньяда ук алу, үлгәч, 70 ел тәмугта януга караганда күпкә җиңелрәк. 
	Мәсгудә ШИРИАЗДАНОВА, Сарман	
Татарстан яшьләре

	№ --- | 11.03.2021	


